recursal/SuperWikiNEXT-32B huggingface dataset:
*Tämä artikkeli käsittelee RCA-liitintä. Muita merkityksiä katso RCA.*
Kaksi RCA-liitintä, äänen kahdelle kanavalle
**RCA-liitäntä** (tunnetaan myös nimellä **phono**, **cinch** tai **CINCH/AV-liitäntä**) on audio- ja videolaitteissa käytetty liitäntätapa. Liittimen ammattikäyttö on vähentynyt muun muassa sen standardoimattomuuden vuoksi.*lähde?* Liitintä voidaan käyttää paitsi kuvan ja äänen analogiseen siirtoon, myös sähkön, digitaalisen äänen ja kuvan siirtoon. Esimerkiksi suositussa Commodore 64 -kotitietokoneessa RCA-liitintä käytettiin RF-liittimenä.

Liitin on saanut nimensä Radio Corporation of America -yhtiöltä.

Liittimien värikoodaus
----------------------

Liittimien värit ovat vakiintuneet käyttötarkoituksen mukaan. Nykyisin värit määritellään amerikkalaisessa standardissa, jota noudatetaan Suomessakin aika hyvin.

Stereoääntä kuljetettaessa oikean kanavan liitin on **punainen** ja vasemman kanavan liitin on **valkoinen** (aikaisemmin usein **musta**). 

Kuvaa siirrettäessä (komposiittivideoliitäntä) liitin on **keltainen**. Digitaalista ääntä kuljetettaessa (S/PDIF-signaali) liitin on väriltään **oranssi**. Komponenttivideota käytettäessä liittimet ovat **vihreä**, **punainen** ja **sininen**.

|  |  |  |  |
| --- | --- | --- | --- |
| Analoginen audio (ääni) | Vasen | Valkoinen |    |
| Oikea | Punainen |    |
| Keski | Vihreä |    |
| Vasen (surround) | Sininen |    |
| Oikea (surround) | Harmaa |    |
| Vasen taka (surround) | Ruskea |    |
| Oikea taka (surround) | V.ruskea |    |
| Subwoofer | Violetti |    |
| Digitaalinen audio | S/PDIF | Oranssi |    |
| Komposiittivideo |  | Keltainen |    |
| Komponenttivideo (YPbPr) | Y | Vihreä |    |
| Pb | Sininen |    |
| Pr | Punainen |    |
| RGB-video | R | Punainen |    |
| G | Vihreä |    |
| B | Sininen |    |

Lähteet
-------

1. ↑  Consumer Electronics Association standard CEA-863-A Connection Color Codes for Home Theater Systems (englanniksi)

CommonsCommons
Wikimedia Commonsissa on kuvia tai muita tiedostoja aiheesta **RCA-liitin**.
Paraati keisarien konferenssin aikana
**Laibachin konferenssi** oli Laibachissa (nykyään Ljubljana Sloveniassa) 26. tammikuuta – 12. toukokuuta 1821 järjestetty kansainvälinen konferenssi, jossa Pyhään Allianssiin kuuluneet suurvallat antoivat Itävallalle valtuudet kukistaa Napolissa kesäkuussa 1820 puhjennut vallankumous.[1] Kokous oli jatkoa edellisenä syksynä järjestetylle Troppaun konferenssille.

Laibachin konferenssiin osallistuivat Itävallan, Preussin ja Venäjän hallitsijat ministereineen, Molempain Sisiliain ja Sardinia-Piemonten kuninkaat sekä Modenan ja Toscanan herttuat. Kokous päätti Molempain Sisiliain kuningaskunnan uuden perustuslain kumoamisesta ja valtuutti Itävallan palauttamaan absoluuttisen monarkian sotilaallisella väliintulolla. Konferenssin ulkopuolelle jääneet Englanti ja Ranska eivät hyväksyneet päätöstä, mikä kannusti napolilaiset yrittämään vastarintaa. Itävalta kuitenkin kukisti kumouksen sekä Napolissa että Piemontessa kevään 1821 aikana.[1] Venäjän Aleksanteri I:n aloitteesta Troppaun ja Laibachin päätökset hyväksyttiin neliliiton nimissä, minkä tarkoituksena oli lähentää neliliittoa vastavallankumoukselliseen Pyhään Allianssiin. Käytäntö jatkui seuraavana vuonna Veronan konferenssissa.[2] Englannin ja Ranskan pidättäytymisen vuoksi nämä kokoukset kuitenkin tosiasiassa merkitsivät kongressijärjestelmän merkityksen heikkenemistä.[1]

Lähteet
-------

1. 1 2 3  Congress of Laibach (englanniksi) *Encyclopædia Britannica Online Academic Edition*. Viitattu 14.6.2013.
2. ↑  Kalervo Hovi: *Wienin kongressista ensimmäiseen maailmansotaan*, s. 659. Teoksessa *Maailmanhistorian pikkujättiläinen*, WSOY 1988.
*Tämä artikkeli käsittelee lääkäriä. Katso myös täsmennyssivu Woldemar Baeckman.*
**Herman Woldemar Backman** (9. maaliskuuta 1870 Uusikaarlepyy – 18. maaliskuuta 1946 Pietarsaari) oli suomalainen lääkäri ja henkilöhistorioitsija. 

Woldemar Backmanin vanhemmat olivat merikapteeni Herman Backman ja Matilda Kjellman ja puoliso vuodesta 1898 lääketieteen lisensiaatti Augusta Elisabeth Nylund. Ylioppilaaksi Backman tuli 1888 ja valmistui lääketieteen kandidaatiksi 1892. Uransa alkuvaiheessa hän toimi rautatielääkärinä. Backman väitteli lääketieteen ja kirurgian tohtoriksi 1899 ja toimi Pietarsaaren kaupunginlääkärinä vuosina 1907–1917, sitten Vaasan ensimmäisenä kaupunginlääkärinä vuosina 1917–1923 ja vihdoin Uudenkaarlepyyn piirilääkärinä vuodesta 1923. Hän laati tutkimuksia lääketieteen, lääkintähistorian ja henkilöhistorian aihepiireistä.

Backman toimi Pietarsaaren kaupunginvaltuuston puheenjohtajana vuodesta 1905 ja edusti kaupunkia valtiopäivillä 1905–1906. Backman sai itsenäisessä Suomessa ainutkertaisen ylimääräisen professorin arvonimen 17. heinäkuuta 1918.

Lähteet
-------

1. ↑  Nykarlebyvyer
2. 1 2  *Kuka kukin on 1909. Julkisuudessa esiintyvien kansalaisten elämäkertoja*, s. 22. Helsinki: Kustannusosakeyhtiö Kansa, 1908.
3. ↑  Otavan Iso tietosanakirja, osa 1, palsta 966. Otava, 1967.
4. 1 2  Aho, Seppo: *Valtionhoitajan ja tasavallan presidenttien 1918–2005 myöntämät arvonimet*, s. 292, 308. Alavus: Aholis Oy, 2006. ISBN 952-91-9535-4.
5. ↑  Sigurd Nordenstreng: *Porvarissäädyn historia Suomen valtiopäivillä 1809–1906: Osa V*, s. 16–17. Helsinki: Otava, 1921.


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Saksa
* Suomi (KANTO)
* Ruotsi
* Alankomaat
* Portugali

 |
|  |
| Henkilöt | 
* Uppslagsverket Finland
* Ylioppilasmatrikkeli 1853–1899

 |

 |
**Herman Woldemar Westzynthius** (8. kesäkuuta 1858 Kokemäki – 30. maaliskuuta 1905 Helsinki) oli suomalainen toimittaja, lennätinvirkailija ja liikemies, joka perusti vuonna 1887 Suomen ensimmäisen uutistoimiston Suomen Sähkösanomatoimiston, nykyisen Suomen Tietotoimiston edeltäjän.

Westzynthiuksen vanhemmat olivat Venäjän armeijan everstiluutnantti Herman Brynolf Westzynthius (1822–1870) ja porilaisen kauppiaan Johan Fredrik Bäckmanin tytär Maria Emilie Bäckman (1830–1915). Hänen sisarensa Augusta Emilia Westzynthius (s. 1862) oli naimisissa taidehistorian professori Johan Jakob Tikkasen kanssa.

Westzynthius kävi Haminan kadettikoulua, mutta keskeytti sen siirtyessään lennätinlaitoksen palvelukseen lennätinvirkailijaksi. Hän toimi sivutoimisesti myös *Helsingfors Dagbladin* ja sen lyhytaikaisen seuraajan *Dagbladetin* toimittajana. Westzynthius perusti syksyllä 1887 Suomen ensimmäinen uutistoimiston Suomen Sähkösanomatoimiston, joka aloitti toimintansa 1. marraskuuta 1887. Hän myi toimiston vuonna 1894 Uno Alfons Wasastjernalle. Westzynthius toimi myös Helsingin Sentraalikirjapainon, Hangon sanomalehtiosakeyhtiön ja viimeksi Borgströmin tupakkatehtaan toimitusjohtajana. Hänet valittiin vuonna 1896 Helsingin kaupunginvaltuustoon. Hänellä oli hovineuvoksen arvonimi.

Westzynthius oli yksi vuoden 1899 suuren adressin puuhamiehistä. Hän kuului hanketta valmistelleeseen adressikomiteaan, ja adressilistat sidottiin kansiin hänen omistamassaan kirjapaino Phoenixissa. Hän kuului myös Pietariin matkustaneeseen suureen lähetystöön edustaen valtakirjalla Hiittisten kuntaa.

Woldemar Westzynthius on haudattu Hietaniemen vanhalle hautausmaalle.

Lähteet
-------

1. 1 2  Anneli Kotisaari : Knut Henrikinpoika Westzynthius s. 1555 Pietarsaari ja hänen jälkeläisiään yhteensä 4295 taulua, taulu 697
2. 1 2  Kuolleita Helsingin Sanomat 31.3.1905, s. 3. Kansalliskirjaston digitaaliset aineistot. Viitattu 22.7.2021.
3. ↑  Erkki Tuomiojan kirjavinkit 21.2.2008 : Risto Jussila, Puolivirallisia uutisia. Suomen Tietotoimisto ja valtiovalta 1917-1960, Otava, 232 s. Keuruu 2007
4. ↑  STT täyttää 120 vuotta, Turun Sanomat 1.11.2007
5. ↑  Tämä on STT
6. ↑  Dödsfall Hufvudstadsbladet 31.3.1905, s. 4. Kansalliskirjaston digitaaliset aineistot. Viitattu 22.7.2021.
7. ↑  Päiviö Tommila: *Suuri adressi*, s. 121, 153, 303. WSOY, 1999.
8. ↑  Suomen Sukututkimusseura : Hautakirjoituksia ja hautakuvia (Arkistoitu – Internet Archive)
**Wolbachia** on Gram-negatiivisiin bakteereihin kuuluva obligaatti endosymbiontti, joka infektoi lukuisia niveljalkaisia ja sukkulamatoja. Wolbachia-infektiot ovat luonnossa yleisiä, arvioiden mukaan jopa 40% maailman niveljalkaisista ja yli 65% kaikista hyönteislajeista ovat alttiita Wolbachia-infektiolle. Wolbachia-infektio tapahtuu ensisijaisesti äidiltä jälkeläisille eli vertikaalisesti, mutta myös lajista-lajiin- ja ympäristöstä yksilöön- infektioita tapahtuu (ns. horisontaalinen infektio). Wolbachia-bakteerin suhde isäntähyönteisen kanssa riippuu lajista. Usein Wolbachian suhde isäntään on mutualistinen: bakteerin on tutkittu suojaavan isäntähyönteistä virusinfektioilta, tuottavan isännälle ravintoaineita ja sukkulamadoissa lisäävän isännän elinikää ja hedelmällisyyttä. Niveljalkaisissa Wolbachia voi olla myös parasiitti. Wolbachian tiedetään niveljalkaisissa isäntähyönteisissä muuttavan merkittävästi isännän lisääntymisbiologiaa ja suuntaavan sukupuolivalintaa.

Lääketieteen sovellukset
------------------------

### Wolbachia ja filariaasit

Filariaparasiitit, kuten *Burgia malayi*, ovat yleisiä trooppisilla alueilla ja aiheuttavat vakavasti vammauttavia sairauksia (esimerkiksi elefanttitauti ja jokisokeus). Wolbahcia-bakteeria esiintyy lähes kaikissa ihmislajia infektoivissa filariaparasiitteissa mutualistisena endosymbionttina. Wolbachia lisää filariamadon elinikää ja hedelmällisyyttä sekä osallistuu sikiönkehityksen ohjaamiseen. Wolbachia voidaan poistaa filariamadosta antibiooteilla. Ilman bakteeria filariamadon elinaika lyhenee kymmenistä vuosista muutamiin kuukausiin ja jälkeläisten kehityksessä esiintyy normaalia useammin häiriöitä.

Lähteet
-------

1. ↑  Mark J. Taylor, Seth R. Bordenstein, Barton Slatko: Microbe Profile: Wolbachia: a sex selector, a viral protector and a target to treat filarial nematodes.  *Microbiology*, 1.11.2018, nro 11, s. 1345–1347. doi:10.1099/mic.0.000724. ISSN 1350-0872. Artikkelin verkkoversio.  en
2. 1 2  John H. Werren, Laura Baldo, Michael E. Clark: Wolbachia: master manipulators of invertebrate biology.  *Nature Reviews Microbiology*, 2008-10, nro 10, s. 741–751. doi:10.1038/nrmicro1969. ISSN 1740-1526. Artikkelin verkkoversio.  en
3. ↑  Francis M. Jiggins: Open questions: how does Wolbachia do what it does?.  *BMC Biology*, 2016-12, nro 1. PubMed:27760540. doi:10.1186/s12915-016-0312-z. ISSN 1741-7007. Artikkelin verkkoversio.  en
4. ↑  Kustannus Oy Duodecim: Ulkomailta saatavat matotaudit *Duodecim - Terveyskirjasto*. Viitattu 13.3.2019.
5. ↑  Frédéric Landmann, Nour Fattouh, Mercedes M. Pérez-Jiménez, Vincent Foray: Wolbachia Control Stem Cell Behavior and Stimulate Germline Proliferation in Filarial Nematodes.  *Developmental Cell*, 23.4.2018, nro 2, s. 198–211.e3. PubMed:29689195. doi:10.1016/j.devcel.2018.03.017. ISSN 1534-5807. Artikkelin verkkoversio.  English

Aiheesta muualla
----------------

* Laji.fi: Wolbachia
* ITIS: Wolbachia (englanniksi)
* National Center for Biotechnology Information (NCBI): Wolbachia, taxonomy (englanniksi)
**Xeronemataceae** on Asparagales-lahkoon kuuluva yksisirkkaisheimo, jonka ainoa suku on kaksilajinen *Xeronema*. Lajeja kasvaa Uuden-Seelannin Poor Knights -saarilla ja Uudessa-Kaledoniassa.

Tuntomerkit
-----------

Molemmat lajit ovat suurikokoisia ja juurakollisia ruohoja, joiden lehdet ovat miekkamaisia ja sijaitsevat syrjittäin kahdessa rivissä. Kukinto on tiheän tähkämäinen ja ulkonäöltään harjamainen, haarainen ja suojuslehdellinen. Kukat ovat melko kookkaita, säteittäissymmetrisiä ja ylöspäin suuntautuvia. Heteet ulottuvat pitkälle ulos kukasta, ja ponnet kiinnittyvät palhoon keskikohdastaan. Kromosomiluku on n = 17, 18.

Luokittelu
----------

Xeronemataceae-heimo kuuluu Asparagales-lahkossa evoluutiopuun haaraan, jossa ovat myös heinäpuukasvit (Xanthorrhoeaceae), narsissikasvit (Amaryllidaceae) ja parsakasvit (Asparagaceae). Tässä evoluutiopuun haarassa on mitokondrion rpl2-geeni kadonnut. Aikaisemmin *Xeronema* on viety soihtukasveihin (Asphodelaceae) tai päivänliljakasveihin (Hemerocallidaceae), jotka ovat nyt heinäpuukasvien laajasti käsitetyssä heimossa.

Suvun kaksi lajia ovat:

* *Xeronema callistemon* W.R.B.Oliv.
* *Xeronema moorei* Brongn. & Gris

Lähteet
-------

* Stevens, P. F. 2001–: Angiosperm Phylogeny Website.

### Viitteet

1. 1 2 3  Stevens 2001–, Viitattu 11.11.2014


|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q11902556
* Wikispecies: Xeronemataceae
* CoL: HY6
* EoL: 8181
* EPPO: 1XRNF
* Fossilworks: 182984
* GBIF: 7690
* GRIN: 2298
* iNaturalist: 71659
* IPNI: 1017491-1
* IRMNG: 118935
* ITIS: 897498
* NCBI: 91817
* NZOR: ffa62948-5d00-4c69-b202-12a83e6035fb
* Open Tree of Life: 228824
* POWO: urn:lsid:ipni.org:names:1017491-1
* Tropicos: 100352495
* Watson & Dallwitz: xeronema
* WFO: wfo-7000000648

 |

 |
**Wolde Valdemar Punnala** (s. 1950) on suomalainen artisti, joka levytti vuonna 1974 singlen "Naulaan ja naputan / Luihin ja ytimiin". Kappale nousi saman vuoden elokuussa Suomen virallisen singlelistan 17. sijalle.

Rauli Badding Somerjoen kappaleen "Fiilaten ja höyläten" menestyksen myötä Vexi Salmi sai ajatuksen tehdä Somerjoen laulusta parodiaversion, jonka laulajaksi värvättiin muun muassa Irwin Goodmanin autonkuljettajana toiminut Wolde Valdemar Punnala. Salmen sanoittamat kappaleet "Naulaan ja naputan / Luihin ja ytimiin" levytettiin kesällä 1974. Molempien tekstien sävellyksistä vastasivat Irwin Goodman ja Markku Laamanen. Levy nousi hittilistoille ja soi paljon jukeboxeissa, minkä lisäksi Punnala sai runsaasti julkisuutta esimerkiksi Hymy-lehdessä. Salmi kuitenkin katsoi, että toisen singlen saati albumin levyttäminen ei olisi ollut taloudellisesti kannattavaa.

Lyhyen levytysuransa jälkeen Punnala muutti Helsinkiin, perusti lumenpudotusyrityksen, meni naimisiin vuonna 1988 ja sai kolme lasta.*lähde?*

"Naulaan ja naputan" -kappaleen ovat levyttäneet uudelleen Frederik ja Amulet. Kappale on uudelleenjulkaistu 2000-luvulla muun muassa kokoelmilla *Suomirokkia 3*, *Toiveiskelmiä 4 - Ruusu on punainen* sekä *Muistojen 70-luku - 1974.*

Diskografia
-----------

* "Naulaan ja naputan / Luihin ja ytimiin" (Polydor, 1974)

Lähteet
-------

1. ↑  Pennanen, Timo.: *Sisältää hitin : levyt ja esittäjät Suomen musiikkilistoilla vuodesta 1972*, s. 240. Helsingissä: Otava, 2006. 77271443. ISBN 951-1-21053-X, 978-951-1-21053-5. Teoksen verkkoversio (viitattu 8.12.2019).
2. 1 2  Rantala, Juha.: *Ilmiöitä : suomipopin tähdenlentoja*, s. 66–67. Tampere: Pop-lehti, 2006. 230136829. ISBN 952-5546-24-1, 978-952-5546-24-8. Teoksen verkkoversio (viitattu 8.12.2019).
*Tämä artikkeli kertoo Britannian kuninkaallisen laivaston parannellun Black Swan -luokan sluupista. Muita saman nimisiä aluksia on täsmennyssivulla.*

**HMS Opossum** (viirinumero U33) oli Britannian kuninkaallisen laivaston parannellun Black Swan -luokan sluuppi.

Valmistus
---------

*Pääartikkeli: Black Swan -luokka (sluuppi)*
Alus tilattiin 12. elokuuta 1942 vuoden 1941 laivasto-ohjelmassa William Denny and Brothersilta Dumbartonista, missä köli laskettiin 28. heinäkuuta 1943. Alus laskettiin vesille 30. marraskuuta 1944 kumminaan rouva Trinder ja valmistui 16. kesäkuuta 1945.

Palvelus
--------

Alus määrättiin toukokuussa 1945 Brittiläiseen Tyynenmeren laivastoon. Valmistajan koeajot tehtiin kesäkuussa. Alus valmistui 16. kesäkuuta, jolloin laivasto aloitti vastaanottokokeet, joiden päätyttyä alus lähti Maltalle miehistön koulutukseen ja varustettavaksi. Koulutuksen päätyttyä elokuussa alus aloitti matkansa Brittiläiseen Tyynenmeren laivastoon.

Alus liittyi 33. saattajalaivueeseen Hongkongissa ja kävi 1946 huollossa Sydneyssä. Alus palasi 1947 Britteinsaarille, jossa se siirrettiin reserviin. Alus palautettiin 1951 palvelukseen Korean sotaan ja liitettiin 3. fregattilaivueeseen. Alus lähti 1957 Kauko-Idästä ja siirrettiin 7. fregattilaivueeseen Etelä-Atlantille. Pari vuotta myöhemmin alus palautettiin reserviin ja makasi ankkuroituna Devonportissa, kunnes se sijoitettiin 1960 poistolistalle ja myytiin BISCOlle. Se saapui 26. huhtikuuta hinattuna Demmelweek and Reddingille Plymouthiin romutettavaksi.

Lähteet
-------

* Hague, Arnold: *Sloops 1926-1946*. Kendal, Englanti: World Ship Society, 1993. ISBN 0-905617-67-3. (englanniksi)
* Gardiner, Robert (toim.): *Conway's All the World's Fighting Ships 1922–1946*. Lontoo, Englanti: Conway Maritime Press, 1987. ISBN 0-85177-146-7. (englanniksi)

### Viitteet

1. 1 2 3  Naval-history.net - HMS Opossum
Oatlyn logo.
**Oatly AB** on ruotsalainen elintarvikeyritys, joka tuottaa, kehittää ja valmistaa kaurapohjaisia tuotteita ilman maitoa ja soijaa. Kaikissa tuotteissa on vähemmän kuin 100 ppm (100 mg/kg) gluteenia vehnästä, ohrasta tai rukiista. Se on rinnastettavissa tuotteisiin, joihin saa merkitä "erittäin alhainen gluteenipitoisuus" ja jotka saavat sisältää korkeintaan 100 ppm gluteenia. 

Oatlyn tuoteperheeseen kuuluu kaurajuomia, kaurajogurtteja, kaurajäätelöitä, aamiais- ja välipalajuomia sekä maidottomia aineksia ruuanlaittoon.

Tuotemerkki Oatly esiteltiin vuonna 2001 ja perustui Lundin yliopistossa tehtyyn ruotsalaistutkimukseen. Oatlyn käyttämä ja patentoima entsyymiteknologia kopioi luonnon omaa prosessia, joka tekee kuitupitoisesta kaurasta ravintopitoista juomaa.

Pääkonttori on Etelä-Ruotsissa Malmössä, ja tuotannon ja kehittelyn keskus sijaitsee Landskronassa. Oatlyn tuotteita on saatavilla yli 20 maassa Euroopassa ja Aasiassa. 

Kaikki tuotteet on valmistettu ruotsalaisesta kaurasta. Oatlyn luomutuotteiden sisältämä kaura lannoitetaan luujauholla. Syynä on se, että KRAV, joka määrää säännöt ruotsalaiselle luomuviljelylle, ei salli kaupallisten lannoitteiden käyttöä luomuviljelyssä. Osassa Oatlyn tuotteista käytetään palmuöljyä. Niitä ovat vaniljakastikkeet, jäätelöt, fraichet ja påMackan.

Vuodesta 2016 lähtien Oatlyn on omistanut belgialaislähtöinen Verlinvest, kiinalainen valtiollinen yritys China Resources, ruotsalainen Industrifonden sekä Östersjöstiftelsen yhdessä perustajien ja yksityisomistajien kanssa.

Toukokuussa 2021 Oatly listautui New Yorkin pörssiin, ja yhtiön arvo kohosi ensimmäisinä päivinä jopa yli 15 miljardiin euroon. Vajaata vuotta myöhemmin yhtiön arvo oli kaksi miljardia euroa.

Oatly on käyttänyt markkinointiviestintään jopa kymmenen kertaa niin paljon rahaa kuin perinteinen elintarvikeyhtiö. Mainonnan eettisen neuvoston mukaan yrityksen mainonta oli hyvän tavan vastaista kampanjassa, jossa yhtiön tuotetta verrattiin maitoon.

Lähteet
-------

1. ↑  Oatly AB  30.6.2013. EAB. Viitattu 8.9.2018.
2. ↑
3. 1 2  Heurlin, Alex af: Vegekupla saattoi poksahtaa.  *HS Visio*, 5.5.2022. Artikkelin maksullinen verkkoversio. Viitattu 6.5.2022.
4. ↑  Mainonnan eettinen neuvosto: Oatlyn kohutussa Maitomyytit-kampanjassa hyödynnettiin lasten herkkäuskoisuutta *yle.fi*.  5.5.2021. Viitattu 6.5.2021.

Aiheesta muualla
----------------

* Oatly.com

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| 

| * n
* k
* m
Kasvimaidot |
| --- |
|  |
| Kasvimaidot | 
* Mantelimaito
* Kauramaito
* Kookosmaito
* Riisimaito
* Soijamaito

 |
|  |
| Valmistajia ja tuotemerkkejä | 
* Alpro
* Fazer Aito (ent. Kaslink)
* Juustoportti
* Oatly
* Planti

 |
|  |
| 
* Katso myös: Ruokavaliot (Vegaani, Kasvissyöjä)
* Laktoosi-intoleranssi
* Maitoallergia

 |

 |
Alue Perun kartalla
**Lambayequen alue** on yksi Perun hallinnollisista alueista. Se sijaitsee maan pohjoisosassa, Tyynen valtameren rannalla.

Alueen pääkaupunki on Chiclayo. Sen pinta-ala on 14 231 neliökilometriä. Vuonna 2007 asukasluku oli 1 112 868.

Lähteet
-------

1. ↑  Peru: Regions, Agglomerations & Cities Citypopulation

Aiheesta muualla
----------------

* Kuvia tai muita tiedostoja aiheesta **Lambayequen alue** Wikimedia Commonsissa

Perun lippuPerun alueet ja niiden pääkaupungit
**Amazonas:** Chachapoyas
**Ancash:** Huaraz
**Apurímac:** Abancay
**Arequipa:** Arequipa
**Ayacucho:** Ayacucho
**Cajamarca:** Cajamarca
**Callao:** Callao
**Cusco:** Cusco
**Huancavelica:** Huancavelica
**Huánuco:** Huánuco
**Ica:** Ica
**Junín:** Huancayo
**La Libertad:** Trujillo
**Lambayeque:** Chiclayo
**Lima:** Huacho
**Liman metropolialue:** Lima
**Loreto:** Iquitos
**Madre de Dios:** Puerto Maldonado
**Moquegua:** Moquegua
**Pasco:** Cerro de Pasco
**Piura:** Piura
**Puno:** Puno
**San Martín:** Moyobamba
**Tacna:** Tacna
**Tumbes:** Tumbes
**Ucayali:** Pucallpa
Abdul Karim Khan
**Abdul Karim Khan** (devanagari: अब्दुल करीम ख़ान; 11. marraskuuta 1882 Kairana, Uttar Pradesh – 1937) oli intialainen laulaja. Hän perusti serkkunsa Abdul Wahid Khanin kanssa Kirana gharanan eli Kiranan koulukunnan.

Khan syntyi islamiin kääntyneeseen muusikkosukuun khyallaulaja Kale Khanin vanhimpana poikana. Hän sai opetusta isältään ja tämän kuoltua Abdulla Khanilta sekä Haider Khanilta. Myöhemmin hän sai vaikutteita Gwalior gharanan Rahamat Khanilta ja omaksui myös joitain karnaattisen musiikin piirteitä. Hän palveli Barodan hovissa.

Khan kehitti uuden nuotinnosjärjestelmän. Hänen johdollaan opiskelivat muiden muassa Sawai Gandharva, Sureshbabu Mane ja Hirabai Barodekar.

Lähteet
-------

1. 1 2 3  Tribute to a Maestro: Abdul Karim Khan ITC Sangeet Research Academy
2. ↑  Ustad Abdul Wahid Khan Forced Exposure


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Yhdysvallat
* Alankomaat

 |
|  |
| Taiteenala | 
* MusicBrainz

 |
|  |
| Muut | 
* Europeana
* SNAC

 |

 |
**Mamadou Obbi Oulare** (s. 8. tammikuuta 1996) on guinealaiset sukujuuret omaava belgialainen jalkapalloilija, joka edustaa Jupiler Pro Leaguessa pelaavaa Club Bruggea. Pelipaikaltaan Oulare on hyökkääjä. Hänen isänsä, guinealainen Souleymane Oulare, oli myös jalkapalloilija.

Seurajoukkueura
---------------

Oulare edusti nuorissa muun muassa ranskalaista Lille OSC:ia, jossa hän pelasi vuodet 2006-2011. Vuonna 2013 hän siirtyi Club Bruggen nuorten joukkueeseen. Edustusjoukkueessa Jupiler Pro Leaguessa Oulare debytoi syyskuussa 2014 KRC Genkiä vastaan. Kaudella 2014-2015 Oulare debytoi myös Eurooppa-liigassa HJK:ta vastaan.

Maajoukkueura
-------------

Oulare on pelannut Belgian eri nuorten maajoukkueissa. Nykyisin hän edustaa alle 19-vuotiaita, joissa hän on pelannut vuodesta 2014. Viidessä maaottelussa on syntynyt peräti kuusi osumaa.

Lähteet
-------

* Obbi Oulare Transfermarkt-sivustolla (englanniksi)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.
*Tämä artikkeli kertoo Britannian kuninkaallisen laivaston O-luokan hävittäjästä. Muita saman nimisiä aluksia on täsmennyssivulla.*

**HMS Orwell** (viirinumero G98) oli Britannian kuninkaallisen laivaston O-luokan hävittäjä toisessa maailmansodassa.

Valmistus
---------

*Pääartikkeli: O-luokka (hävittäjä)*
Alus tilattiin 3. syyskuuta 1939 ensimmäisessä hätälaivueessa (engl. *1st Emergency Flotilla*) John I. Thornycroft and Companyltä Woolstonista, missä köli laskettiin 20. toukokuuta 1940. Alus laskettiin vesille 2. huhtikuuta 1942 ja valmistui vielä samana vuonna 17. lokakuuta, jolloin sen tarjoukseen perustunut hinta oli 410 872 puntaa ilman Amiraliteetin toimittamia ase- ja viestijärjestelmiä.

Palvelus
--------

Vapauduttuaan operaatio Deadlightista alus liitettiin Portsmouthin paikallislaivueeseen. Se siirrettiin 1947 Harwichin reserviin, josta se siirrettiin vuoden 1947 huollon jälkeen edelleen Chathamiin. Alus päätettiin 1952 muuttaa Rosythissä tyypin 16 sukellusveneidentorjuntafregatiksi ja muutostöiden valmistutta se oli Clydessä sukellusveneiden maalilaivana.

Alus siirrettiin Devonportin paikallislaivueeseen, josta se määrättiin 1958 telakalle huollettavaksi. Huollosta palattuaan alus poistettiin palveluksesta ja siirrettiin Chathamissa reserviin. Rosythissa tehdyn huollon huollon jälkeen alus oli lyhyen aikaa palveluksessa ennen paluuta reserviin. Alus siirrettiin 1961 Portsmouthiin ja myytiin 1965 romutettavaksi. Alus saapui 28. kesäkuuta hinattuna J. Cashmerelle Newportiin romutettavaksi.

Lähteet
-------

* English, John: *Obdurate to Daring - British Fleet Destroyers 1941-45*. Windsor, Englanti: World Ship Society, 2008. ISBN 978-0-9560769-0-8. (englanniksi)
* Whitley, M. J.: *Destroyers of World War Two – an international encyclopedia*. Lontoo: Arms and Armour, 1988. ISBN 0-85368-910-5. (englanniksi)
* Gardiner, Robert (toim.): *Conway's All the World's Fighting Ships 1922–1946*. Lontoo, Englanti: Conway Maritime Press, 1987. ISBN 0-85177-146-7. (englanniksi)

### Viitteet

1. ↑  Naval-history.net - HMS Orwell

*O*-luokan hävittäjät

|  |
| --- |
| *HMS Onslow* (ex -*HMS Pakenham*) - *HMS Offa* - *HMS Onslaught* (ex -*HMS Pathfinder*)- *HMS Oribi* (ex -*HMS Observer*) - *HMS Obdurate* - *HMS Obedient* - *HMS Opportune* - *HMS Orwell* |
| Edeltäjä: *N*-luokka – Seuraaja: *P*-luokka |
**Abdul Latif Rashid** (arab. عبد اللطيف رشيد‎, *‘Abd al-Laṭīf Rašīd*; s. 1944 Sulaimaniyya, Irakin Kurdistan, Irak) on irakilainen kurdipoliitikko, joka on toiminut Irakin presidenttinä lokakuusta 2022 lähtien. Hän voitti vaalissa edeltäjänsä Barham Salihin äänin 162–99.

Salih kuuluu samaan PUK-puolueeseen kuin edeltävät presidentit Barham Salih, Fuad Masum ja Jalal Talabani. Hän on opiskellut tekniikkaa Isossa-Britanniassa.

Vuoden 2021 parlamenttivaaleissa šiialaisjohtaja Muqtada al-Sadrin kannattajat saivat yli 70 paikkaa. Hallituskoalition muodostaminen ei onnistunut yli vuoteen. Al-Sadr määräsi kannattajansa lähtemään parlamentista ja ilmoitti sitten itse luopuvansa politiikassa. Al-Sadrin kannattajat aloittivat mellakat, joissa yli 20 henkeä sai surmansa ja yli 250 loukkaantui. Vihdoin lokakuussa 2022 parlamentti nimitti presidentiksi Latif Rashidin, joka kutsui pääministeriksi Mohammed Shia al-Sudanin.

Saddam Husseinin syrjäyttämisen jälkeen on ollut käytäntönä, että parlamentin puhemies on sunni arabi, pääministeri shiialainen arabi ja presidenttinä kurdi.

Lähteet
-------

1. 1 2 3  M. M. Barakat: Profile - Who is Iraq’s new president Abdul Latif Rashid? *Anadolu Agency*.  13.10.2022. Viitattu 19.12.2022. (englanniksi)
2. ↑  Celine Alkhaldi, Mohammed Tawfeeq ja Aqeel Najim: Iraq names new president and prime minister, ending a year of political deadlock *CNN*.  13.10.2022. Viitattu 19.12.2022. (englanniksi)
3. ↑  New Iraq President Barham Saleh names Adel Abdul Mahdi as PM *BBC News*.  3.10.2018. Viitattu 4.11.2018. (englanniksi)

Irakin vaakunaIrakin presidentit

* Muhammad Najib al-Ruba’i
* Abdulsalam Arif
* Abdulrahman Arif
* Ahmad Hasan al-Bakr
* Saddam Hussein
* Ghazi al-Yawar
* Jalal Talabani
* Fuad Masum
* Barham Salih
* Abdul Latif Rashid
**Projektiivinen identifikaatio** (sijoittava samastuminen) on psykoanalyysin tarkastelema defenssimekanismi. Käsitteen esitti Melanie Klein vuonna 1946. Projektiivisessa identifikaatiossa yksilön tiedostumaton projektio ohjaa häntä käyttäytymään niin että projektion kohde alkaa kokea projisoituja tunteita tai yllykkeitä. Projektion eli sijoittamisen kohteena on yleensä epämieluisa yllyke tai käsitys (esimerkiksi homoseksuaalinen yllyke), jota asianosainen ei voi hyväksyä.

Projektiivinen identifikaatio eroaa projektiosta siten, että projektiivinen identifikaatio saattaa muodostaa itsensä toteuttavan ennusteen. Yksilö kuvittelee jostakusta toisesta jotakin, mikä ei pidä paikkaansa, ja alkaa käyttäytyä niin että toinen muuttaa käytöstään ja kuvitelma osoittautuu todeksi. Esimerkiksi paranoidinen skitsofreenikko voi alkaa kuvitella, että poliisit vainoavat häntä; hän alkaa pelätä poliiseja ja käyttäytyä hermostuneesti näiden läheisyydessä, ja poliisit alkavat suhtautua häneen epäluuloisesti ja alkavat tarkkailla ja seurata hänen toimintaansa. Projektiivinen identifikaatio oikeuttaa projektion tekemällä siitä totta.

Lähteet
-------

* Hinshelwood, R. D.: *A Dictionary of Kleinian Thought*. Northvale: J. Aronson, 1991. ISBN 0-87668-556-4.
* Muurinen, Pertti: Projektiivinen identifikaatio: Kommunikaatiota vai intrapsyykkinen prosessi?  *Psykoterapia*, 2010, 29. vsk, nro 4, s. 304–320. Artikkelin verkkoversio. Viitattu 5.3.2011.
**Kosminen kauhu** (*cosmicism*) on kauhukirjailija H. P. Lovecraftin (1890–1937) kehittämä filosofia ja kaunokirjallinen suuntaus. Sen mukaan maailma on perusluonteeltaan välinpitämätön, ja ihmiset ja humanismi ovat maailmankaikkeuden mittakaavassa merkityksettömiä. Kosminen maailmankatsomus kiistää jumalten ja muiden yliluonnollisten olentojen olemassaolon. Filosofia on vaikuttanut spekulatiiviseen realismiin, jonka mukaan moderni filosofia on laiminlyönyt metafysiikan keskittymällä liiaksi mieleen.

Kosmisen kauhukirjallisuuden keskeinen elementti on tuntemattoman pelko ja sen tunkeutuminen normaalin arkikokemuksen piiriin. Lajityyppi luo pelon tunnetta kuvaamalla subliimin, johon verrattuna ihmiset ovat pieniä, merkityksettömiä ja avuttomia. Psykologisen kauhun tapaan kosminen kauhukirjallisuus käsittelee usein ihmismielen tuntemattomia ominaisuuksia ja unohdettujen salaisuuksien julkitulemista.

Sanottua
--------

> »Kaikki tarinani pohjautuvat samalla perusoletukselle; että ihmisten jakamat lait ja tarpeet ja tunteet ovat arvottomat ja merkityksettömät koko maailmankaikkeuden mittakaavassa. Täydellisen ulkopuolisuuden saavuttaakseen on unohdettava, että sellaiset seikat kuin orgaaninen elämä, hyvä ja paha ovat ylipäätään olemassa, sillä ne ovat vain erään vähäpätöisen ja väliaikaisen, ihmiseksi kutsutun rodun paikallisia piirteitä.»   
> (H. P. Lovecraft, 1927 (vapaa suomennos ja lyhennelmä).)
> 
>

Katso myös
----------

* Cthulhu-tarusto
* Weird fiction
* *Yliluonnollinen kauhu kirjallisuudessa*

Lähteet
-------

1. 1 2  The Lovecraft Investigations: Seven surprising ways H.P. Lovecraft influenced our pop culture. *BBC*. Viitattu 13.1.2021. (englanniksi)
2. ↑  Nguyen, Trung: *History of Humans*. ("The literary philosophy developed by the American writer H. P. Lovecraft, stating that there is norecognizable divine presence, such as god, in the Universe, and that humans are particularly insignificant in the larger scheme of intergalactic existence.") Viitattu 13.1.2021. (englanniksi)
3. ↑  Davis, Sarah S.: Your Introduction to the Cosmic Horror Genre. *All the Books!*, 19.2.2019. Viitattu 13.1.2021. (englanniksi)
4. ↑  "Now all my tales are based on the fundamental premise that common human laws and interests and emotions have no validity or significance in the vast cosmos-at-large…. To achieve the essence of real externality, whether of time or space or dimension, one must forget that such things as organic life, good and evil, love and hate, and all such local attributes of a negligible and temporary race called mankind, have any existence at all." (S. T. Joshi & David E. Schultz: *An H. P. Lovecraft Encyclopedia* (2001), s. 51.)
**Siionin lasten Jeesuksen Kristuksen kirkko** (engl. *Church of Jesus Christ of the Children of Zion*) oli eräs myöhempien aikojen pyhien liikkeeseen kuulunut yhteisö. Sen jäseniä kutsuttiin kirkon perustajan Sidney Rigdonin mukaan myös *rigdonilaisiksi* (engl. *Rigdonites*). 

Myöhempien aikojen pyhien Jeesuksen Kristuksen kirkon perustajan, profeetta Joseph Smithin saatua surmansa kiihtyneen väkijoukon käsissä 27. kesäkuuta 1844 kirkko joutui kriisiin. Useat Smithin läheiset työtoverit katsoivat olevansa hänen laillisia seuraajiaan. Sidney Rigdon, joka oli ollut Smithin aikana kirkon pääasiallinen teologinen ajattelija, oli ainoa hengissä selvinnyt kirkkoa johtaneesta ensimmäisestä presidenttikunnasta. Tämän perusteella Rigdon katsoi olevansa MAP-kirkon itseoikeutettu johtaja. Toisaalta kahdentoista apostolin koorumin johtaja Brigham Young katsoi, ettei kirkolle tulisi ensi alkuun valita johtajaa lainkaan, vaan kahdentoista apostolin koorumin tulisi johtaa sitä kollektiivisesti.

Sidney Rigdon alkoi koota ympärilleen kannattajia, ja esimerkiksi entinen apostoli William E. M'Lellin ilmoitti kannattavansa häntä kirkon johtoon. Rigdonin kannattajat alkoivat järjestäytyä joulukuussa 1844, ja 6. huhtikuuta 1845 hänet valittiin virallisesti Siionin lasten Jeesuksen Kristuksen kirkon johtoon. Rigdon järjesti kirkon Smithin ajan mallin mukaan, valiten sille ensimmäisen presidenttikunnan, kahdentoista apostolin neuvoston, seitsenkymmenten neuvoston ja johtavan piispakunnan. Rigdon teki useita puhujamatkoja niiden Smithin seuraajien luokse, jotka eivät olleet seuranneet Youngia tämän vaellukselle länteen, kohti Suuren suolajärven laaksoa, nykyistä Utahia. Rigdonin kirkon keskuspaikka oli Pittsburghissa, Pennsylvaniassa. Rigdon vastusti ennen muuta Smithin käyttöön ottamaa ja Youngin jatkamaa moniavioisuuden periaatetta.

Keväällä 1846 Rigdon ilmoitti kirkkonsa ottavan käyttöön Smithin jonkin aikaa kokeileman "pyhityksen lain" eli omaisuuden yhteyden. Hän kehotti seuraajiaan muuttamaan "Adventure Farm" -nimiselle maatilalle lähelle Greencastlea Pennsylvaniassa ja perustamaan siellä omaisuuden yhteyteen perustuvan kommuunin. Kuten monet muutkin vastaavanlaiset yritykset, Rigdonin yritys epäonnistui. Vain pieni osa hänen seuraajistaan suostui muuttamaan maatilalle. William E. M'Lellin erosi Rigdonista ja perusti yhdessä David Whitmerin kanssa uuden kirkon, Kristuksen kirkon (whitmeriläiset). Eräs toinen hänen seuraajistaan, William Bickerton, perusti hänkin oman kirkon, Jeesuksen Kristuksen kirkon.

Keväällä 1847 Adventure Farm oli ajautunut hajaannukseen, eikä kevättöitä enää saatu alkuun. Sidney Rigdon hylkäsi laumansa ja muutti sukulaistensa elätettäväksi New Yorkin osavaltioon. Hänen johtamansa kirkko kuitenkin jatkuu Bickertonin Jeesuksen Kristuksen kirkossa.
**Hazret Medžidovitš Sovmen** (adygeiksi Хьазрэт Шъэумэн, ven. Хазрет Меджидович Совмен, s. 1. toukokuuta 1937) oli Venäjän federaatioon kuuluvan Adygeian tasavallan presidentti 2002–2006. Kansallisuudeltaan hän on adygei. Sovmen oli Adygeian toinen presidentti, hänen edeltäjänsä oli Aslan Džarimov.

Sovmen on yliopiston professori ja kotoisin Adygeian pääkaupungista Maikopista. Koulutukseltaan hän on taloustieteiden tohtori. Vapaa-aikanaan hän harrastaa metsästystä ja kalastusta. Ennen presidenttiyttään Sovmen oli menestyvä liikemies. Tosin hän aloitti uransa vaatimattomasti puskutraktorin kuljettajana kultakaivoksessa Tšukotkassa.

Sovmen valittiin virkaansa suoralla kansanvaalilla 13. tammikuuta 2002. Valinnan jälkeen hän sai johdettavakseen köyhän tasavallan, jossa on riittänyt haastetta. Sovmen sekaantui poliittiseen juonitteluun, joka koski Adygeian pääoppositiopuoluetta, *Slaavilaista unionia*. Venäjän presidentti Vladimir Putin tuki kuitenkin Sovmenia ja uskoi tämän kykyihin säästää Adygeia vakavammalta kriisiltä. Vuonna 1997 Venäjän presidentti palkitsi Sovmenin 3. luokan isänmaan palkinnolla. Sovmen on *Yhtenäinen Venäjä* puolueen jäsen.

Sovmenin aikana Adygeian talousintegraatiota Krasnodarin aluepiiriin syvennettiin, tasavallan tullilaitos lakkautettiin ja sen sisäministeriö liitettiin Venäjän sisäministeriön Adygeian haaraksi.

Lähteet
-------

1. ↑  Jamestown Eurasian monitor, January 16, 2007 -- Volume 4, Issue 11, KREMLIN LETS ADYGEYA KEEP ITS VIRTUAL AUTONOMY (Kavkazky Uzel, 10.12.2006)


|  |  |  |  |
| --- | --- | --- | --- |
| Adygeian lippu | Edeltäjä:**Aslan Džarimov** | **Adygeian presidentti**13. tammikuuta 2002 – 13. joulukuuta 2006 | Seuraaja:**Aslan Thakušinov** |
**Glenville Adam James le Fondre** (s. 2. joulukuuta 1986 Stockport) on englantilainen jalkapalloilija, joka edusti Valioliigassa Readingiä ja alemmilla sarjatasoilla useita muitakin joukkueita. Hän pelasi uransa lopulla Australiassa ja Intiassa. Pelipaikaltaan le Fondre oli hyökkääjä.

Seurajoukkueura
---------------

Le Fondren kasvattajaseura on hänen kotikaupunkinsa Stockportin Stockport County, jota hän edusti vuodet 2004-2007. 
Vuonna 2007 hän oli lainalla Kakkosliigan Rochdale AFC:ssa, jossa hän pelasi niin hyvin, että seura päätti ostaa hänet omakseen. Rochdalessa le Fondre pelasi vuodet 2007-2009 tehden 96 pelaamassaan liigapelissä 34 osumaa. 

Vuonna 2009 le Fondre siirtyi niin ikään Kakkosliigassa pelanneeseen Rotherham Unitediin. Rotherhamia le Fondre edusti myös kaksi kautta, tehden 96 pelissä nyt 54 maalia. 

Elokuussa 2011 Mestaruussarjassa pelannut Reading FC osti le Fondren. Ensimmäisellä kaudellaan seurassa le Fondre ratkaisi seuralle Mestaruussarjan voiton ja paikan kaudelle 2012-2013 Valioliigassa. Valioliigassa le Fondre debytoi elokuussa 2012 tehden heti maalin Stoke Cityä vastaan. Hänen kautensa Valioliigassa oli hieno, sen aikana syntyi 12 maalia ja kaikki kilpailut mukaan lukien le Fondre osui 14 kertaa. Reading kuitenkin putosi takaisin Mestaruussarjaan. 

Pelattuaan vielä yhden kauden Mestaruussarjassa Readingin paidassa le Fondre siirtyi Valioliigasta pudonneeseen Cardiff Cityyn kesällä 2014. Hän debytoi seurassa elokuussa 2014 Blackburn Roversia vastaan. Kaudella 2014-2015 le Fondre teki 23 ottelussa kolme maalia käyden välillä lainalla myös Bolton Wanderersissä. Kauden 2015-2016 le Fondre viettää lainalla Wolverhampton Wanderersissä.

Lähteet
-------

* Adam le Fondre Transfermarkt-sivustolla (englanniksi)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.
Laurent Schwartz.
**Laurent-Moïse Schwartz** (5. maaliskuuta 1915 – 4. heinäkuuta 2002 Pariisi) oli ranskalainen matemaatikko. Hän opetti muun muassa École polytechniquessa vuosina 1959–1980. Hänen huomattava matemaattinen työnsä, erityisesti distribuutioteorian suhteen, tuotti hänelle Fieldsin mitalin vuonna 1950.

Tieteellisen työn lisäksi hän oli myös rohkeasanainen intellektuelli. Schwartz oli kommunisti, mutta vastusti kuitenkin Neuvostoliiton stalinismia. Hän kampanjoi Ranskan Algerian sotaa vastaan. Koska Schwartz oli juutalainen, hän joutui toisessa maailmansodan aikana piileskelemään viranomaisia muuan muassa käyttämällä erilaisia salanimiä, kuten *Laurent Sélimartin*. Hän kuului Debrén sukuun, joka on ollut merkittävä juutalaissuku Ranskan politiikassa.

Lähteet
-------

* Schwartz, Laurent: *A Mathematician Grappling with His Century*. (Un mathématicien aux prises avec le siècle, 1997.) Birkhauser, 2001. ISBN 3-7643-6052-6. (englanniksi)

### Viitteet

1. ↑  Laurent Moise Schwartz
2. ↑  Boyer, Carl B. & Merzbach, Uta C.: *Tieteiden kuningatar – Matematiikan historia, osa II*, s. 873–874. Suomentanut Kimmo Pietiläinen. Helsinki: Art House, 1994. ISBN 951-884-158-6.

Aiheesta muualla
----------------

* Biography of Laurent Schwartz. American Mathematical Society. (englanniksi)
* Review of Schwartz’s autobiography. American Mathematical Society. (englanniksi)

* Kuvia tai muita tiedostoja aiheesta **Laurent Schwartz** Wikimedia Commonsissa

**Fieldsin mitalin saajat**
 
1936: Ahlfors • Douglas | 1950: Schwartz • Selberg | 1954: Kodaira • Serre | 1958: Roth • Thom | 1962: Hörmander • Milnor | 1966: Atiyah • Cohen • Grothendieck • Smale | 1970: Baker • Hironaka • Novikov • Thompson | 1974: Bombieri • Mumford | 1978: Deligne • Fefferman • Margulis • Quillen | 1982: Connes • Thurston • Yau | 1986: Donaldson • Faltings • Freedman | 1990: Drinfeld • Jones • Mori • Witten | 1994: Zelmanov • Lions • Bourgain • Yoccoz | 1998: Borcherds • Gowers • Kontsevitš • McMullen | 2002: Lafforgue • Vojevodski | 2006: Okounkov • Perelman • Tao • Werner | 2010: Lindenstrauss • Châu • Smirnov • Villani | 2014: Avila • Bhargava • Hairer •  Mirzakhani | 2018: Birkar • Figalli • Scholze • Venkatesh | 2022: Duminil-Copin • Huh • Maynard • Vjazovska

muokkaa

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Espanja
* Ranska
* BnF data
* Katalonia
* Saksa
* Italia
* Israel
* Belgia
* Yhdysvallat
* Latvia
* Japani
* Tšekki
* Australia
* Alankomaat
	+ 2
* Puola

 |
|  |
| Tieteilijät | 
* CiNii
* MathSciNet
* Mathematics Genealogy Project
* zbMATH

 |
|  |
| Henkilöt | 
* Deutsche Biographie
* Trove

 |
|  |
| Muut | 
* SNAC
* IdRef

 |

 |
*Tässä artikkelissa käytetään algebrallista merkintätapaa kuvailemaan shakkisiirtoja.*

**Siipigambiiteiksi** kutsutaan shakissa monia avauksia, jossa valkea uhraa b-sotilaansa mustan c-sotilaalle. Siipigambiitteja pidetään yleisesti heikkoina siirtoina, ja siksi niihin törmääkin vain harvoin. Oikein pelattuina ne voivat silti olla suuri yllätys vastustajalle, ja hyvä ase etenkin pikapeleissä.

2...b4

WikibooksWikibooks 
Wikikirjastossa on aihe: **Sisilialainen puolustus, Siipigambiitti**. 

WikibooksWikibooks 
Wikikirjastossa on aihe: **Ranskalainen puolustus, siipigambiitti (1. muunnelma)**. 

WikibooksWikibooks 
Wikikirjastossa on aihe: **Ranskalainen puolustus, siipigambiitti (2. muunnelma)**. 

WikibooksWikibooks 
Wikikirjastossa on aihe: **Caron–Kannin puolustus, siipigambiitti**. 

WikibooksWikibooks 
Wikikirjastossa on aihe: **Lähettipeli, siipigambiitti**. 
 **Sisilialainen puolustus** 

**Avoin muunnelma** 

* Tšehover-muunnelma
* Kan-muunnelma
* Kalašnikov-muunnelma
* Klassinen muunnelma
* Lohikäärmemuunnelma
* Najdorf-muunnelma
* Neliratsumuunnelma
* Scheveningen-muunnelma
* Svešnikov-muunnelma
* Taimanov-muunnelma

**Anti-sisilialaiset** 

* Suljettu sisilialainen
* Alapin-muunnelma
* Moskova-muunnelma
* Rossolimo-muunnelma
* Grand Prix -hyökkäys
* Smith–Morra-gambiitti
* Siipigambiitti

Kaikista tavallisin siipigambiitti on sisilialaisessa puolustuksessa, jolloin se menee seuraavasti: 1. e4 c5 2. b4 Peli jatkuu normaalisti 2...cxb4 3. a3 bxa3 4. Rxa3. Musta voi tosin pelata myös 2...d5 tai valkea 3. d4

Ranskalaisessa puolustuksessa esiintyy myös kaksi harvinaista siipigambiittia, jotka voivat transformoitua toisikseen.

1. e4 e6 2. d4 d5 3. e5 c5 4. b4
1. e4 e6 2. Rf3 d5 3. e5 c5 4. b4
Caro-Kannin puolustuksessa siipigambiitti etenee seuraavasti. 

1. e4 c6 2. Re2 d5 3. e5 c5 4. b4 joskin musta voi jättää sotilaan lyömättä ja saavuttaa välittömästi etua pelaamalla 4...d4!

4...d4!
Vielä harvinaisempi siipigambiitti on lähettipelissä. Gambiitilla on hieman yhtäläisyyksiä Evansin gambiitin kanssa.
1. e4 e5 2. Lc4 Lc5 3. b4

Katso myös
----------

* Gambiitti
* Luettelo gambiiteista

Aiheesta muualla
----------------

* Voittoja siipigambiittia käyttäen
* Pelejä, joissa esiintyy siipigambiitti

Kirjallisuutta
--------------

* Challenging the Sicilian with 2.a3!?, Alexei Bezgodov, Chess Stars, 2004, ISBN 954 8782 375
**Winston Houghton Rekert** (10. kesäkuuta 1949 – 14. syyskuuta 2012) oli kanadalainen näyttelijä. Hänen tunnetuimpia töitään on päärooli televisiosarjassa *Neon Rider*.

Ura
---

Rekert näytteli teatterissa jo 12-vuotiaana. Sittemmin hän työskenteli vuoden ajan savotalla, mutta palasi näyttelijän työn pariin television draamakomediassa *The Beachcombers*. Rekertin tunnetuimpia rooleja ovat V. H. Adderly television draamasarjassa *Adderly* (1986–1988) ja Michael Terry draamasarjassa *Neon Rider* (1990–1995).

Rekert näytteli sivurooleja lukuisissa Vancouverin alueella kuvatuissa kanadalaisissa ja yhdysvaltalaisissa televisiosarjoissa, kuten *Supernatural*, *Tähtiportti* ja *Taisteluplaneetta Galactica*.

Rekertin elokuvarooleja ovat muun muassa Nicky draamaelokuvassa *Suzanne*, Sean Phelan trillerissä *Dead Wrong* ja Langevin mysteerielokuvassa *Agnes of God*.

Lähteet
-------

1. 1 2  REKERT, Winston Houghton *Legacy.com*. Legacy. Viitattu 2.2.2022. (englanniksi)
2. ↑  Winston Rekert of Neon Rider fame dies at 63 *Thestar.com*. Toronto Star Newspapers Ltd.. Viitattu 2.2.2022. (englanniksi)
3. 1 2  Winston Rekert Internet Movie Databasessa. (englanniksi)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Winston Rekert 

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Yhdysvallat

 |
|  |
| Henkilöt | 
* Elonet

 |
|  |
| Muut | 
* IdRef

 |

 |
**Käki-ryhmä** on kuvataiteilijaryhmä Espoosta. Ryhmä perustettiin vuonna 1996 ryhmän ensimmäisen taidenäyttelyn yhteydessä, joka pidettiin Espoon virastokeskuksen tiloissa. Ryhmän ensimmäisen näyttelyn tarkoituksena oli elävöittää autioitunutta Espoon liikekeskus]a ja aktivoida ryhmän jäseniä.

Tämän jälkeen Käki-ryhmä on pitänyt useita taidenäyttelyitä paitsi taidegallerioissa, myös hylätyissä entisissä tehdashalleissa, kuten Porvoon taidetehtaassa sekä Suomessa, että ulkomailla. Vuonna 1997 ryhmä toteutti Uudenmaan läänin taidetoimikunnan tuella ympäristötaideteoksen *Valoa ateljeessa*.

Vuonna 2010 Liettuan taiteilijaseura otti mukaan Käki-ryhmän kansainväliseen taideprojektiin, jonka nimi on *Art-Line*. Projektiin sisältyi ryhmän taidenäyttely Kaunasissa kesäkuussa vuonna 2010 Liettuan taiteilijaseuran Meno Parkas galleriassa. Vuonna 2011 Tallinnan kaupunki otti ryhmän mukaan "Tallinna Euroopan kulttuuripääkaupunki vuonna 2011" - ohjelmaan, johon sisältyi ryhmän taidenäyttely Tallinnassa kulttuurikeskus Salmessa maaliskuussa 2011. Keväällä 2012 ryhmä järjesti näyttelynsä Berliinin Suomi keskuksen taidegalleriassa ryhmäperformanssilla, jonka nimi oli "Harlekiini".

Kaikki Käki-ryhmän kuvataiteilijat ovat jäseniä Espoon kuvataiteilijat r.y:ssä ja samalla monien muiden kuvataiteilijoiden ammattijärjestöjen jäseniä.

Ryhmän jäseniä
--------------

* Anneli Hilli, taidemaalari ja taidegraafikko
* Helka Immonen, taidemaalari
* Iia Jännes, taidemaalari
* Mauri Olavi Keinänen, valokuvataiteilija/kuvataiteilija
* Taimi Lindström, taidegraafikko
* Heikki Pasanen, performanssi/kuvataiteilija
* Marja-Leena Valkola, taidemaalari
* Eeva-Riitta Vilkuna, taidemaalari

Lähteet
-------

*tarvitaan parempi lähde*

* Aamuposti -lehti 14.3.2018*lähde tarkemmin?*
* Länsiväylä -lehti 30.3.2016*lähde tarkemmin?*
* Kouvolan Sanomat -lehti 2.8.2016*lähde tarkemmin?*
* Youtube Mauri Olavi Keinänen ja Käki-ryhmä*lähde tarkemmin?*

### Viitteet

1. 1 2 3  Käki-ryhmä esittäytyy Järvenpäässä *Keski-Uusimaa*.  8.9.2016. Viitattu 15.4.2018.
2. ↑  Espoon kuvataiteilijat

Aiheesta muualla
----------------

* Käki-ryhmä, Vernissage 28.04.2023
**Rappe** on ruotsalainen aatelissuku, josta osa on korotettu vapaaherralliseen arvoon.

Suvun kantaisä oli vuonna 1633 Ruotsin armeijan palvelukseen astunut Hänrich Rape, joka aateloitiin vuonna 1675. Suku tunnettiin tämän jälkeen pitkään sotilassukuna. Kuningas Kustaa III korotti vuonna 1771 maaherroina toimineet veljekset Christoffer Johan Rappen ja Carl Rappen vapaaherroiksi ja heidät introdusoitiin Ruotsin ritarihuoneelle 1776. Vapaaherrallinen sukuhaara polveutuu Carl Rappen jälkeläisistä.

Tunnettuja sukuun kuuluneita
----------------------------

* Christoffer Johan Rappe (1719–1776), Turun ja Porin läänin maaherra, valtiopäivämies
* Carl Rappe (1721–1790), kenraalimajuri, Kalmarin läänin maaherra, Christoffer Johan Rappen veli
* Emmy Rappe (1835–1896), sairaanhoidon kehittäjä
* Axel Rappe (1838–1918), kenraali, sotaministeri
* Signe Rappe-Welden (1879–1974), oopperalaulaja, Axel Rappen tytär
* Axel Rappe (1884–1945), kenraalimajuri, Axel Rappen (vanhemman) poika

Lähteet
-------

1. ↑  Göran Nilzén: Rappe, släkt (ruotsiksi) Svenskt Biografiskt Lexikon (1995–1997). Ruotsin valtionarkisto.